《利州漕宇八景 其六 山斋》
宋代·冯山

层层梯巉岩，步步出杳茫。何人破峰臆，碧瓦临疏篁。

聊休邈回睇，人物分毫芒。惟见台府雄，三轩郁相望。

不知身从来，但觉凌空翔。穷高自兹始，宝峰磨苍苍。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。